Culoarea şi frecvenţa scaunelor variază în funcţie de tipul alimentaţiei: naturală sau artificială. În cazul alimentaţiei naturale, scaunele sunt de obicei la fiecare masă, de consistenţă scăzută, moi, uneori chiar mai lichide, fiind absorbite parţial de pampers, sau grunjoase, de obicei fiind de culoare gălbui. În cazul bebeluşilor alimentaţi cu formulă, scaunele sunt mai rare, 1-2/zi, uneori chiar şi 1 la două zile, de consistenţă păstoasă, iar culoarea variază de la galben la maro. Sunt însă şi bebeluşi care, deşi sunt alimentaţi la sân, au un singur scaun pe zi sau un scaun la două zile, dar dacă acesta este de consistenţa păstoasă şi normal ca şi culoare, atunci nu este un motiv de îngrijorare.